
# Айга кырын карама (11-17 гыйнвар)

Халык медицинасы чаралары белән дәвалануга керешкәнче, табиб белән киңәшү зарур!

**11 гыйнвар (шимбә). Рәҗәб аеның 11 нче көне. 13 нче Ай тәүлеге. Ай Игезәкләр йолдызлыгында, 12.11 сәгатьтә калка, 6.46 сәгатьтә бата. 2 нче фаза. Көн озынлыгы 7.27 сәгать. **

Үзгәрешләр көне. Үткәннәр турында уйланып, нәтиҗәләр ясау яхшы. Ач торырга ярамый – теләсә нәрсә ашарга була. Аралашу, белем алу өчен уңай вакыт. Йөрәк, тире, кан тамырлары зәгыйфь. Чикләвек ашау файдалы.

**Кан тамырларын чистарту**

Ярты литрлы банкага чирек стакан укроп орлыгы, 1 аш кашыгы вакланган валериана тамыры, ярты стакан бал салып болгаталар да, кайнар су белән тутыралар. Банканың капкачын яхшылап ябып, җылы урында тәүлек буе төнәтәләр. Сөзеп, суыткычта саклыйлар. Көненә 3 тапкыр, ашарга 30 минут кала, 1 әр аш кашыгы эчәләр. 2 атнадан соң нәтиҗәсе күренә.

**12 гыйнвар (якшәмбе). Рәҗәб аеның 12 нче көне. 14 нче Ай тәүлеге. Ай Кысла йолдызлыгында, 13.07 сәгатьтә калка, 7.58 сәгатьтә бата. 2 нче фаза. Көн озынлыгы 7.29 сәгать. **

Иң әһәмиятле эшкә тотыну өчен уңайлы көн. Бүген башланган эш бик яхшы тәмамланачак. Теләсә нинди вак-төяккә игътибарлы булу сорала. Эчәклек һәм тирене чистарту уңай нәтиҗә бирә. Ашказаны асты бизе зәгыйфь. Балан, фасоль, борчак, арпа ашау файдалы.

**Туберкулездан – җитен мае**

2 стакан ачык төстәге балга 1 стакан җитен мае кушып, сүрән утта, әледән-әле болгатып, масса куерганчы һәм кызгылт каты матдәгә әйләнгәнче пешерәләр. Иртән шуннан урман чикләвеге зурлыгындагы кисәкне бүлеп алып, эреп беткәнче авызда тоталар, төкерекне йоталар. 1 сәгать буе ашарга да, эчәргә дә ярамый.

**13 гыйнвар (дүшәмбе). Рәҗәб аеның 13 нче көне. 15 нче Ай тәүлеге. Ай Кысла йолдызлыгында, 14.25 сәгатьтә калка, 8.45 сәгатьтә бата. 2 нче фаза. Көн озынлыгы 7.32 сәгать.**

Авыр энергетикалы көн. Бүген кеше үз нәфесенең теләк һәм коткыларына бигрәк тә бирешүчән. Тәэсирләнүчән кешегә аеруча кыен. Балан, мүк җиләге ашау файдалы.

**Баш әйләнүдән дәва**

Еш башы әйләнгән кешегә халык медицинасы болай дәваланырга киңәш итә: 20 дүләнә җиләген 3 стакан суга салып, 10 минут кайнаталар, аннары чәй урынына эчәләр. Көн буена күпме эчә аласың, шулкадәр эчәргә ярый.

**14 гыйнвар (сишәмбе). Рәҗәб аеның 14 нче көне. 16 нчы Ай тәүлеге. Ай Арыслан йолдызлыгында, 15.52 сәгатьтә калка, 9.13 сәгатьтә бата. 1 сәгать 27 минуттан тулы Ай. Көн озынлыгы 7.35 сәгать. **

Тыныч, иҗади, уңышлы көн. Һәрнәрсәдә гармониягә омтылу, җан тынычлыгын саклау мөһим. Дулкынландыргыч очрашулар булырга мөмкин. Килешүләр төзү уңай нәтиҗә бирә. Кан авырулары кискенләшә. Беркемгә дә үпкә сакларга ярамый.

**Бөердә таш булса**

Бөердә кальций ташлары табылганда, табиб белән киңәшеп, солы төнәтмәсе белән дәваланырга була. 300 г солыны термостагы 1 литр кайнар суда 12 сәгать төнәтәләр дә, көненә 3 тапкыр, ашарга 20 минут кала, 100әр мл эчәләр. Дәва курсы – 10 көн, 4 көн ял иткәч, кабатлыйлар. Борыч, сарымсак ашамаска кирәк. Таш ясалмасын өчен, 1 аш кашыгы солы ярмасын ярты стакан сөттә кайнатып чыгаралар да, төш вакытында эчәләр. Дәва курсы – 21 көн.

**15 гыйнвар (чәршәмбе). Рәҗәб аеның 15 нче көне. 17 нче Ай тәүлеге. Ай Арыслан йолдызлыгында, 17.20 сәгатьтә калка, 9.28 сәгатьтә бата. 3 нче фаза. Көн озынлыгы 7.38 сәгать.**

Мәхәббәт, иҗат көне. Бернәрсә дә планлаштырмыйча, теләгән нәрсәне генә эшләү яхшы. Нерв һәм эндокрин системаларга, күзгә игътибарлырак булу сорала. Үпкәләшкән кешеләр белән дуслашыр вакыт. Яшелчәләрне күбрәк ашау файдалы.

**Инфаркттан соң (1)**

Инфаркттан соң дөрес туклану аеруча мөһим. 1 кг мүк җиләге, 200 г сарымсакны иттарткычтан чыгарып, 100 г бал кушалар да, 3 көн төнәтәләр, суыткычта саклыйлар. Көненә 2 тапкыр, ашар алдыннан, 1 әр чәй кашыгы кабалар. Яисә яңа сыгылган суган согына шулкадәр үк бал кушып, көненә 2-3 тапкыр 1 әр аш кашыгы эчәләр.

**16 гыйнвар (пәнҗешәмбе). Рәҗәб аеның 16 нчы көне. 18 нче Ай тәүлеге. Ай Кыз йолдызлыгында, 18.46 сәгатьтә калка, 9.38 сәгатьтә бата. 3 нче фаза. Көн озынлыгы 7.41 сәгать. **

Алдашу, ялганга бай көн. Бизләр системасы, бил, бөер, тире, сукыр эчәк зәгыйфь. Мунчага бару, массаж ясату, ач тору, төрле дәвалану чараларын куллану файдалы. Кәеф төшәргә мөмкин.

** Инфаркттан соң (2)**

1 кг кара миләшкә 2 кг бал кушып, көненә 2 шәр аш кашыгы кабу файдалы. Алма ашау организмнан шлакларны чыгара, кан тамырларының тышчасын ныгыта. Миокард инфаркты булып бераз вакыт үткәч үк, ярты стакан кишер согына 1 чәй кашыгы үсемлек мае кушып, көненә 2 тапкыр эчү файдалы. Яисә кызыл чөгендер, кишер, торма сокларын тигез микъдарда кушалар да, 3 ай буе, көненә 3 тапкыр, ашарга 30 минут кала 1 әр аш кашыгы эчәләр.

**17 гыйнвар (җомга). Рәҗәб аеның 17 нче көне. 19 нчы Ай тәүлеге. Ай Кыз йолдызлыгында, 20.06 сәгатьтә калка, 9.45 сәгатьтә бата. 3 нче фаза. Көн озынлыгы 7.44 сәгать.**

Авыр энергетикалы көн. Күп аралашмаска, күз тиюдән, чит тәэсирләрдән сакланырга кирәк. Бурычка алырга да, бирергә дә ярамый. Нерв системасы, эчәклек, арканың өске өлеше зәгыйфь.

** Бисквит**

3 йомырка, 1 стакан шикәр, яртышар стакан он һәм бәрәңге яки кукуруз крахмалы кирәк. Йомырка белән шикәрне миксер белән яхшылап күпертәләр, аннан соң әз-әзләп крахмаллы онны кушып, агач кашык белән әкрен генә болгаталар. Табаның төбен генә майлыйлар, кырыйларын майларга кирәкми – алайса камыр күтәрелмәячәк. 180 градуслы газ мичендә 45-50 минут пешерәләр, беренче 30 минутта ачып карарга ярамый. Торт өчен бик тәмле бисквит килеп чыга.



Следите за самым важным и интересным в Telegram-каналеТатмедиа

## Нет комментариев
Айга кырын карама (11-17 гыйнвар)